呂文靖亭候帖贊
作者：岳珂
朝代：宋

paragraphs: 嘉定乙亥，珂丞軍器，居于寶蓮。
鄰有善士，曰范擇能，實祖太史。
百年相承，文獻攸萃。
暇日啟鑰，抉奇出秘。
有三軸者，實公程藝。
捧玩再拜，始識公字。
丁丑禾興，刻置官寺。
棗肥失態，莫盡體勢。
粵來維揚，歲在癸未。
客出公帖，相示歎喟。
如昔所見，毫髮畢似。
于翰墨間，更著風誼。
客謂此書，伐木無愧。
亟以歸我，備名臣體。
瓊函錦繰，明窗棐几。
時一展玩，若鏘劍佩。
是歲七月，日維乙巳，淮海堂下，清陰蔽芾。
我時受藏，午暑猶熾。
月紀歲合，時又其位。
于日之吉，與初覽對。
載見載識，若合符契。
豈非天耶，尚勿失墜。